РЕШЕНИЕ НА КОМИСИЯТА
от 12 февруари 2007 година
за изменение на Решение 2005/513/ЕО относно хармонизираното използване на радиочестотния спектър в честотната лента от 5 GHz за внедряване на безжични системи за достъп, включително местни радиомрежи (WAS/RLAN)
(нотифицирано под номер C(2007) 269)
(текст от значение за ЕИП)
(2007/90/ЕО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Решение № 676/2002/ЕO на Европейския парламент и на Съвета от 7 март 2002 г. относно регулаторната рамка за политиката на Европейската общност в областта на радиочестотния спектър (Решение за радиочестотния спектър) (1), и по-специално член 4, параграф 3 от него,
като има предвид, че:
(1)
След приемането на Решение 2005/513/ЕО на Комисията от 11 юли 2005 г. относно хармонизираното използване на радиочестотния спектър в честотната лента от 5 GHz за внедряване на безжични системи за достъп, включително местни радиомрежи (WAS/RLAN) (2), допълнителни проучвания върху техническите параметри, определени в това решение, показаха, че ограниченията за гъстотата на максималната средна еквивалентна изотропно излъчена мощност (e.i.r.p.) в честотните ленти 5 150-5 250 MHz и 5 250-5 350 MHz могат да бъдат изразени по начин, който значително улеснява изпитването на апаратурата, в сравнение със спецификациите в решението от 11 юли 2005 г. Новото формулиране на техническите параметри следователно би улеснило въвеждането на тези системи в ЕС.
(2)
Европейският институт за стандартизация в далекосъобщенията (ETSI) и Европейската конференция по пощи и далекосъобщения (CEPT) потвърдиха, че изменението на тези технически параметри не променя защитата по отношение на останалите услуги, ползващи съвместно спектъра с WAS/RLAN, и по-специално запазва добавената интерференция от RLAN, работещи в честотната лента 5 150-5 350 MHz, на достатъчно ниско ниво, така че да се избегнат вредни радиосмущения със спътниковите комуникации.
(3)
Хармонизираният стандарт за RLAN оборудване, използващо честотната лента от 5 GHz, който бе приет от Европейския институт за стандартизация в далекосъобщенията (ETSI) под номер EN 301 893, взема предвид това опростяване на техническите параметри.
(4)
Мерките, предвидени в настоящото решение, са в съответствие със становището на Комитета по радиочестотния спектър,
ПРИЕ НАСТОЯЩОТО РЕШЕНИЕ:
Член 1
Член 4, параграф 1 от Решение 2005/513/ЕО се заменя със следния текст:
„Член 4
1. В честотната лента 5 150-5 350 MHz WAS/RLAN се ограничават до използване във вътрешни помещения с максимална средна еквивалентна изотропно излъчена мощност (е.i.r.p.) до 200 mW. Освен това в честотната лента 5 150-5 350 MHz гъстотата на максималната средна еквивалентна изотропно излъчена мощност (e.i.r.p.) се ограничава до 10 mW/MHz в която и да е честотна лента от 1 MHz.“
Член 2
Адресати на настоящото решение са държавите-членки.
Съставено в Брюксел на 12 февруари 2007 година.